Kia løfter sløret for folke-elbilen EV2

Brussels Motor Show: Kia tager endnu et markant skridt. Med præsentationen af den nye Kia EV2 løfter mærket sløret for sin hidtil mest kompakte og prisvenlige elbil – og alt peger på, at den kan blive en af de vigtigste elbiler for danske bilkøbere de kommende år.

Den officielle pris er endnu ikke offentliggjort, men forventningen i branchen er klar: Kia EV2 ventes at lande omkring 220.000 kroner, når den rammer Danmark til marts. Dermed placerer den sig direkte i feltet for elbiler, som almindelige familier og førstegangskøbere faktisk har råd til.

Lille SUV med store ambitioner

EV2 er Kias indstigning til det populære B-SUV-segment – Europas næststørste bilklasse – og det er langt fra tilfældigt. Det er her, kampen om fremtidens folke-elbil står, og her Kia nu vil udfordre både etablerede og kommende rivaler.

Produktionsudgaven af Kia EV2.

Med en længde på omkring fire meter er EV2 kompakt nok til byen, men designet signalerer tydeligt SUV. Opretstående linjer, markante hjulkasser og Kias karakteristiske Star Map-lyssignatur giver bilen et robust og moderne udtryk, der ligger tættere på EV9 og EV3 end på klassiske minibiler. Der kommer også en GT-Line-udgave for dem, der vil have et mere sportsligt look.

Overraskende rummelig kabine

Indvendigt har Kia haft fokus på plads og fleksibilitet. EV2 er bygget på mærkets dedikerede elbilplatform, og det kan mærkes. Akselafstanden på 2.565 millimeter giver en kabine, der skal føles større, end bilens ydre mål antyder.

Et nyt system med forskydelige bagsæder betyder, at benpladsen bagi kan udvides til næsten 96 centimeter. Samtidig kan bagagerummet vokse til op mod 403 liter, når sæderne skubbes frem, og som prikken over i’et får EV2 også en frunk på 15 liter.

Kabinen domineres af Kias nye infotainmentsystem med tre skærme, OTA-opdateringer og mulighed for digitale opgraderinger. For at holde prisen nede introducerer Kia samtidig et “ccNC Lite”-system, der bevarer funktionerne, men reducerer omkostningerne.

Rækkevidde, opladning og hverdagsbrug

EV2 kommer med to batteristørrelser: 42,2 kWh med op til 317 kilometers rækkevidde og 61,0 kWh med op til 448 kilometers rækkevidde Tallene er endnu ikke endeligt WLTP-godkendt, men peger på en bil, der fint kan klare både pendling og weekendture.

Opladning er et af EV2’s stærke kort. For første gang i en Kia-model understøttes både 11 kW og 22 kW AC-opladningfra start, hvilket gør den markant mere fleksibel i hverdagen – især ved offentlige ladestandere. DC-hurtigladning klarer 10–80 procent på omkring en halv time. Kia har ikke delt. informationer om den præcise DC-ladeeffekt.

Derudover får EV2 både V2L og V2G, så bilen kan levere strøm til eksterne enheder – og på sigt potentielt sende strøm tilbage til elnettet.

Teknologi fra større klasser

Selv om EV2 er indstigningsmodellen, har Kia ikke sparet på teknologien. Avancerede førerassistentsystemer som adaptiv fartpilot, nødbremse, motorvejsassistent og fjernstyret parkering kan fås – funktioner, der normalt hører hjemme i langt dyrere biler.

EV2 bliver produceret i Slovakiet og er dermed skræddersyet til europæiske behov. Produktionen starter i februar, og Kia forventer dansk lancering allerede i marts.

Den endelige pris mangler stadig, men hvis Kia rammer forventningen om cirka 220.000 kroner, kan EV2 meget vel blive en elbil, der for alvor hjælper med at flytte elbilmarkedet ned i et prisleje, hvor endnu flere danskere kan være med.

Kia EV2 | Standard-range | Long-range
Batteri | 42,2 kWh | 61 kWh
Rækkevidde | 317 km | 448 km
Motor | 146 hk (108 kW) | 146 hk (108 kW)
Ladeeffekt (AC/DC) | 11/22 kW / Ikke oplyst | 11/22 kW / Ikke oplyst
DC-ladetid 10-80 procent | 29 min. | 30 min.
Bagagerum | 362 / 403 liter | 362 / 403 liter
Pris | Ikke fastsat | Ikke fastsat

LÆS OGSÅ: Flere nyheder fra Brussels Motor Show 2026.

Kia løfter sløret for folke-elbilen EV2